L’Ajuntament de Burjassot cedeix el solar que albergarà el nou parc de bombers i la seu central del Consorci
2025-07-24

L’Ajuntament de Burjassot ha cedit el terreny, una parcel·la de 7.000 metres quadrats, que pròximament albergarà el nou parc de bombers de la localitat, així com també la seu del Consorci Provincial de Bombers de València. La cessió va quedar aprovada en la sessió plenària que l’Ajuntament va celebrar el passat 29 de març. Ja el mes de gener, el Consistori va fer el primer pas amb una modificació del PGOU per a canviar la qualificació i ús d’aquesta parcel·la pública, per al seu nou destí com a infraestructura de servei urbà.

L’Ajuntament dona resposta així a la sol·licitud de l’entitat que busca “unificar els serveis que actualment es presten en tres instal·lacions diferents, al carrer Avellanas, el Camí Vell de Moncada i Pesset Aleixandre i, al temps, millorar l’eficiència i les condicions de treball de la plantilla”, en paraules de Maria Josep Amigó, presidenta del Consorci.

Per la seua part l’alcalde de Burjassot, Rafa García, ha declarat que “també traslladem el parc de bombers de Burjassot, situat actualment al carrer Bautista Riera, en el centre del nucli urbà, de manera que amb les noves instal·lacions es milloraran les eixides i les entrades de les unitats que isquen de servei”.

El solar cedit per Burjassot es troba al costat de les principals vies de comunicació de la localitat, i permetrà al Consorci situar tant el nou parc de bombers de Burjassot, que substituirà l’anterior, com les oficines centrals del Consorci. Aquestes oficines centrals allotgen, entre altres, als serveis administratius, diferents departaments, així com en el Centre de Comunicació i Control des del qual es gestionen totes les emergències de la província.